Ilko, Michal, generálny riaditeľ Sociálnej poisťovne (2022-09-23):
Dobrý deň. Vážený pán predsedajúci, vážené panie poslankyne, vážení páni poslanci, súvaha, výkaz ziskov a strát a poznámky poskytujú informácie o celkovej hospodárskej situácii Sociálnej poisťovne vyjadrujúc celkovú majetkovú a finančnú situáciu, ako aj stav pohľadávok a záväzkov a rozdiel majetku a záväzkov. Čl. VIII poznámok je venovaný plneniu rozpočtu príjmov a výdavkov, nákladov sociálnej poisťovne a tvorbe fondov k 31. decembru 2021. Príjmy Sociálnej poisťovne v roku 2021 bez prevodu z minulých rokov dosiahli výšku 9,88 mld., čo je 126 % plnenie schváleného rozpočtu na rok 2021 vo výške 9,667 mld. Plnenie príjmov celkom v roku 2021 oproti schválenému rozpočtu na rok 2021 bolo vyššie o 218 miliónov. Z toho plnenie príjmov od ekonomicky aktívneho obyvateľstva z bežného poistného bolo vyššie o 171 miliónov eur a plnenie príjmov z dlžného poistného bolo nižšie o 22 miliónov eur. Plnenie príjmov z poistného od štátu vrátane príjmov správneho fondu vo výške 0,25 % z príspevkov na ZDS za sporiteľov štátu bolo v porovnaní so schváleným rozpočtom vyššie o 60 miliónov. Sociálnej poisťovne bol v roku 2021 poskytnutý transfer finančných prostriedkov zo štátneho rozpočtu Slovenskej republiky vo výške 840 miliónov eur. Zdroje Sociálnej poisťovne vrátane prevodu prostriedkov z minulého roka v objeme 656 miliónov eur v roku 2021 predstavovali 10,5 miliardy eur. Výdavky, náklady Sociálnej poisťovne v roku 2021 predstavovali sumu 9,696 mld. eur, čo predstavuje 170 % schváleného rozpočtu na rok 2021. V absolútnom vyjadrení boli vyššie o 67 miliónov eur. Výdavky základného fondu starobného poistenia a výdavky základného fondu invalidného poistenia spolu vo výške 8 miliárd predstavujú 82,67 % z celkových výdavkov. V roku 2021 vytvorila Sociálna poisťovňa správny fond v celkovej sume 243 miliónov eur. Výdavky správneho fondu boli 193 miliónov eur. Použitie správneho fondu predstavuje 1,99 % z celkových výdavkov Sociálnej poisťovne. Hospodárenie Sociálnej poisťovne k 31. decembru 2021 vrátane prevodu z minulých rokov skončilo bilančným rozdielom vo výške 845 miliónov eur. Čo je o 259 miliónov eur viacej, ako sa predpokladalo v chválenom rozpočte na rok 2021. Deficit v základnom fonde nemocenského poistenia k 31. decembru 2021 bol riešený použitím prostriedkov z rezervného fondu solidarity v sume 305 miliónov eur a presunom finančných prostriedkov v zmysle § 122 ods. 4 písm. g) a § 123 ods. 2 písm. b) bod 6 v sume 57 miliónov eur. Vzniknutý deficit v základnom fonde starobného poistenia bol v roku 2021 riešený použitím prostriedkov z rezervného fondu solidarity v sume 1,63 mld. eur a presunom finančných prostriedkov v zmysle §122 ods. 4 písm. g) a § 123 ods. 2 písm. b) bod 6 v sume 1 miliardy 48 miliónov eur. Na hospodárenie Sociálnej poisťovne má významný vplyv existencia starobného dôchodkového sporenia. Sociálna poisťovňa postúpila v roku 2021 dôchodkovým správcovským spoločnostiam príspevky na starobné dôchodkové sporenie vrátane penále vo výške 976 miliónov eur. Napriek tomu, že toto je účtovná závierka, ja by som si ešte dovolil poďakovať všetkým zamestnancom Sociálnej poisťovne za ich nasadenie v poslednom období, kedy to naozaj bolo náročné pre nich a že naozaj aj počas tých pandemických čias bol klient pre nich na prvom mieste. Vážený predseda parlamentu, vážené poslankyne a poslanci, návrh účtovnej závierky Sociálnej poisťovne je vypracovaný v súlade s platnými právnymi predpismi Slovenskej republiky. Dovoľujem si vás požiadať o jeho schválenie. Ďakujem.